Naweek | SkalkSkryf
Posted in Louwie, tagged Naweek, Versus Wyn, winter on Julie 12, 2013| 2 Comments »
Dit begin met `n klein dingetjie. Sny my vinger met `n stukkie glas van `n warmbottel vol kookwater wat breek van die geskud agter in `n Ventertjie op pad Dronkwordspruit toe, vyf uur die oggend op `n snerpende koue dag. Dit om beeste se kele te gaan afsny om my daaglikse brood en pap te verdien.
Klein snytjie, baie klein (veral in vergelyking met die sny in die beeste se kele). Toe ontsteek die sny (in my vinger, nie in die bees se keel nie) en toe plak ek `n pleister op (my vinger, nie die bees se keel nie). Toe ry ek en Vlukse-vrou-wat-daagliks-gym om te gaan kruideniersware koop (is immers waarom ons diere vermoor … om te kan eet!) en toe is my vinger erg seer, en ek kyk vir hom en sê vir Vlukse-vrou ” en daar plak ek die f** pleister langs die sny, want die sny is mikroskopies klein,” sê ek, en sy dink dis vrek snaaks en lag haar byna dood.
En ek wil vir haar iets vertel van `n filosoof waarvan ek gelees het, en toe kan ek nie sy naam onthou nie en ek sê vir haar dis omdat my kop nou na al die jare al so vol inligting is, nou is daar nie meer plek vir nog nie. Ek moet die “delete” knoppie soek en van die verouderde inligting uitvee om plek te maak. Sy sê niks, maar ek vermoed sy dink ek moet die blou movies waarna ek gekyk het toe ek nog jonk was uitvee. Ek sê nee en sy vra nee wat? Sy weet nie ek weet nie!
In die winkel sê sy ek moet wyn gaan koop, sy sien my wynrak is leeg. Loop haal ek `n bottel Versus Sweet, vra sy wit? Hoekom wit? Sê ek nee sien, rooiwyn doen die hart glo baie goed, man moet nou iets begin doen om te voorkom dat hy 88 jaar oud en so vol st**nt word dat sy kinders hom begin dood wens. Is wat een neef van Flukse-vrou nou eendag op `n tante van hulle se begrafnis gesê het: “ek wil nie snaaks wees nie, maar ek wens dit was eerder my ma wat nou daar lê”. Sy gee hulle al hulle hel.
Mens wil tog dat die bloedjies nog effe hartseer is as jy die dag die emmer skop!
Nou is die week verby en is hierdie mal man weer in die koerante. HKGK as iemand nie iets aan die gek doen nie. Hitler het ook so begin? Daar is miljoene daar buite wat glo die bedriër is een of ander Messias.
Nou is dit naweek en die soet witwyn is goed so in die koue. Gelukkig is Wimbledon en die Duitse GP verby en die verkeerde ouens het gewen en ek het geween, die naweek lê oop en ek betree dit soos `n onskuldige, vol hoop en verwagting (tot die “Beeld” more sy opwagting maak.)